**Abstract**

Pre-Organized session: **Self constitution through poetic language**

**Session organizer:** Dr. Dorit Lemberger, Bar-Ilan University

**מושב מאורגן: כינון עצמי בשפה פואטית** (הנושא אושר ע"י וועדת הכנס)

ד"ר דורית למברגר, אוניברסיטת בר אילן

הרצאת-פתיחה: **וריאציות של כינון-עצמי בשפה פואטית**

מושב זה יעסוק בשאלה כיצד מאפשרת לשון פואטית כינון-עצמי מתוך ארבע נקודות מוצא ז'אנריות שונות: הוידוי, הדרמה, הרומן והנובלה בספרות עברית מודרנית. בהרצאות תעלינה שאלות כלליות בנושא תוך כדי בחינת ביטוייהן בספרות עברית עכשווית: כיצד נבחן העבר בתהליך של כינון עצמי? כיצד מאפשרים מנגנוני השפה לבחון ולעצב-מחדש את העצמי? כיצד משתתף הפן האסתטי של הלשון בכינון-עצמי?

יכולתו של סובייקט לעצב את עצמיותו תיבחן במושב זה מנקודת מבט של הפילוסופיה של הלשון תוך בחינת השקותיה לפסיכואנליזה ולחקר תרבות. זאת מתוך הנחת-מוצא משותפת לפיה התנאים לידיעה עצמית ולכינון עצמי מותנים בַּאפיסטמולוגיה בת-התקופה בה נוצרו. עם זאת, יוצע כי ישנן מספר שאלות אוניברסאליות שמשותפות לתרבויות שונות. החשיבות של הבנה-עצמית ומודעות-עצמית נידונו כבר בפילוסופיה היוונית הן כתנאי לכל חקירה פילוסופית והן כיעד בפני עצמו. מאז ועד ימינו נבחנו תהליכים אלה מתוך נקודות מוצא תרבותיות שונות, החל מקאנט ב'ביקורת התבונה הטהורה' שהדגיש את היותו של האדם 'סוכן רציונלי' (rational agent) כמפתח להבנת הכינון-העצמי ועד למפנה הלשוני בראשית המאה העשרים במסגרתו הוסבה תשומת הלב למרכזיותה של השפה בתהליך זה. בלשנים כמו רומן יאקובסון מצד אחד, ופילוסופים כויטגנשטיין והיידיגר מצד שני, התמקדו באיכויותיה של הלשון הפואטית ובתרומתם הסגולית לכינון-עצמי ועמדותיהם תודגמנה בהרצאות השונות.

בהרצאת-המבוא לשלוש ההרצאות במושב, אבקש להציע שלושה מודלים עיקריים של כינון-עצמי שרווחים בפילוסופיה של הלשון ולהראות את הרלוונטיות האפשרית לפרשנות של יצירות ספרות. **המודל הראשון** הוא של ידע-עצמי שמבוסס על גישה ייחודית ומועדפת (special privileged access) של הסובייקט לתודעתו העצמית ובהמשך לכך מודגשת בו "סמכות גוף ראשון" (first person authority). ג'ון אוסטין (1962) הגדיר דקדוקית טענות אלה במשפט "כולם יכילו פעלים בגוף-ראשון-יחיד-הווה-חיווי-פעיל". במודל זה מודגשת א-סימטריה בין דיבור בגוף ראשון לבין דיבור בגוף שני ושלישי ונטען שהמפתח לידע עצמי נתון בדיבור בגוף ראשון (דיוידסון 1984 ואחרים). **המודל השני** מכונה "תיאורית ההתוודעות" מיסודו של ברטראנד ראסל [(1912) acquaintance theory] ובו מובחנת ידיעה ישירה מידיעה מסופקת שתלויה במקור חיצוני. ידיעה ישירה כוללת את המערך החושי בלבד (sense-data) וכל ידיעה אחרת – היא עקיפה ולכן אינה וודאית. **המודל השלישי** הוצע על-ידי ויליאם ג'יימס [1890/1981] שהבחין בין 'אני כאובייקט' לבין 'אני כסובייקט' (object self-awareness/subject self awareness) ולפיו יש להבחין בין מצב מנטלי בו הסובייקט חושב על עצמו כאובייקט ההתבוננות לבין מצב מנטלי בו הסובייקט חושב על עצמו כדבר שמודע, כחושב. בעקבותיו פיתח גם ויטגנשטיין פיתח דיון זה בחקירותיו המאוחרות (1953).

לסיום אציג כיצד מודלים אוניברסאליים אלה ישמשו כ'עצמים להשוואה' (ויטגנשטיין 1953, סע' 130) בהרצאות השונות, אשר תדגמנה דרך יצירות הספרות כיצד מתבטאים תהליכים של ידיעה עצמית בלשון פואטית וכיצד הם משקפים כינון-עצמי.